CELEX: 52012PC0591
Language: ro
Date: 2012-10-17
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 2187/2005 al Consiliului pentru conservarea, prin măsuri tehnice, a resurselor halieutice din Marea Baltică și strâmtorile Belts și Sound

|
			
		
		
		52012PC0591
		
			Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 2187/2005 al Consiliului pentru conservarea, prin măsuri tehnice, a resurselor halieutice din Marea Baltică și strâmtorile Belts și Sound /* COM/2012/0591 final - 2012/0285 (COD) */
			
				
		
		
			
			   	EXPUNERE DE
MOTIVE
1.           CONTEXTUL
PROPUNERII
Tratatul privind
funcționarea Uniunii Europene (TFUE) face distincție între
competențele delegate Comisiei în vederea adoptării de acte
fără caracter legislativ și cu domeniu de aplicare general, care
completează sau modifică anumite elemente neesențiale ale
actului legislativ, așa cum prevede articolul 290 alineatul (1) din TFUE
(acte delegate), și competențele conferite Comisiei în vederea
adoptării unor condiții uniforme de punere în aplicare a actelor
obligatorii din punct de vedere juridic ale Uniunii, așa cum prevede
articolul 291 alineatul (2) din TFUE (acte de punere în aplicare).
În contextul
alinierii Regulamentului (CE) nr. 2187/2005 la noile norme din TFUE,
competențele conferite în prezent Comisiei prin regulamentul respectiv au
fost reclasificate în măsuri delegate și măsuri de executare.
În temeiul
articolului 290 din TFUE, legiuitorul poate delega Comisiei sarcina de a
completa sau de a modifica anumite elemente neesențiale ale Regulamentului
(CE) nr. 2187/2005. Comisia trebuie așadar abilitată să adopte
acte delegate prin care să modifice specificațiile tehnice a
două părți ale uneltelor de pescuit care
îmbunătățesc selectivitatea, și anume traulul de
ieșire tip Bacoma și plasa din sacul propriu-zis al traulului și
din gura traulului rotită cu 90° (traul T90). În
conformitate cu articolul 291 din TFUE, legiuitorul poate conferi Comisiei
competențe de executare pentru asigurarea unor condiții uniforme de
aplicare a Regulamentului (CE) nr. 2187/2005. Competențele de executare
sunt necesare pentru a garanta capacitatea Comisiei de a adopta o decizie prin
care i se cere unui stat membru să retragă sau să modifice
anumite măsuri naționale, atunci când acestea nu sunt conforme cu
dispozițiile Regulamentului (CE) nr. 2187/2005.
2.           REZULTATELE
CONSULTĂRILOR CU PĂRȚILE INTERESATE ȘI ALE EVALUĂRII
IMPACTULUI
Nu a fost
necesară consultarea părților interesate sau evaluarea
impactului.
3.           ELEMENTELE
JURIDICE ALE PROPUNERII
·     
Rezumatul acțiunii propuse
Principala acțiune
juridică este de a identifica competențele conferite Comisiei prin
Regulamentul (CE) nr. 2187/2005 al Consiliului și de a le clasifica drept
competențe delegate sau de executare.
·     
Temeiul juridic
Articolul 43
alineatul (2) din Tratatul privind funcționarea Uniunii Europene. 
·     
Principiul subsidiarității
Propunerea intră
în sfera competenței exclusive a Uniunii Europene.
·     
Principiul proporționalității
Propunerea
modifică măsuri care există deja în Regulamentul (CE) nr.
2187/2005 al Consiliului; în consecință, nu se pune problema
respectării principiului proporționalității.
·     
Alegerea instrumentului
Instrumentul propus:
Regulament al Parlamentului European și al Consiliului. 
Alte mijloace nu ar
fi adecvate din următorul motiv: un regulament trebuie modificat printr-un
alt regulament. 
4.           IMPLICAȚII
BUGETARE 
Măsura nu
presupune cheltuieli suplimentare pentru Uniune. 
2012/0285 (COD)
Propunere de
REGULAMENT AL PARLAMENTULUI EUROPEAN
ŞI AL CONSILIULUI
de modificare a Regulamentului (CE) nr.
2187/2005 al Consiliului pentru conservarea, prin măsuri tehnice, a
resurselor halieutice din Marea Baltică și strâmtorile Belts și
Sound
PARLAMENTUL
EUROPEAN ȘI CONSILIUL UNIUNII EUROPENE,
având în vedere
Tratatul privind funcționarea Uniunii Europene, în special articolul 43
alineatul (2),
având în vedere
propunerea Comisiei Europene,
având în vedere
avizul Comitetului Economic și Social European[1],
după
transmiterea proiectului de act legislativ către parlamentele
naționale,
hotărând în
conformitate cu procedura legislativă ordinară,
întrucât:
(1)       Regulamentul (CE) nr.
2187/2005 al Consiliului din 21 decembrie 2005 pentru conservarea, prin
măsuri tehnice, a resurselor halieutice din Marea Baltică și
strâmtorile Belts și Sound[2]
conferă Comisiei competențe în vederea aplicării anumitor
dispoziții ale regulamentului respectiv.
(2)       În urma intrării în
vigoare a Tratatului de la Lisabona, competențele conferite Comisiei în
temeiul Regulamentului (CE) nr. 2187/2005 trebuie aliniate la
articolele 290 și 291 din Tratatul privind funcționarea
Uniunii Europene.
(3)       Este necesar să se
confere Comisiei competențe de executare pentru asigurarea unor
condiții uniforme de aplicare a Regulamentului (CE) nr. 2187/2005 în ceea
ce privește măsurile luate de statele membre aplicabile numai navelor
de pescuit care le arborează pavilionul.
(4)       Competența de a adopta
norme detaliate pentru aplicarea Regulamentului (CE) nr. 2187/2005 nu mai este
necesară. Prin urmare, dispozițiile care conferă această
competență trebuie eliminate.
(5)       Este necesar să se
delege Comisiei competența de a adopta acte în conformitate cu articolul
290 din Tratatul privind funcționarea Uniunii Europene pentru a modifica
normele referitoare la construcția anumitor unelte. Aceste modificări
trebuie să reflecte schimbările produse în ceea ce privește
selectivitatea activităților de pescuit, noile cunoștințe
tehnice legate de materialele din care sunt realizate uneltele sau modificările
privind greementul uneltelor susceptibile să
îmbunătățească selectivitatea acestora.
(6)       Este deosebit de important
ca, pe parcursul lucrărilor pregătitoare pentru adoptarea actelor
delegate, Comisia să organizeze consultări adecvate, inclusiv la
nivel de experți. Atunci când pregătește și elaborează
acte delegate, Comisia trebuie să asigure transmiterea simultană, la
timp și adecvată a documentelor relevante către Parlamentul
European și Consiliu.
(7)       Prin urmare, Regulamentul
(CE) nr. 2187/2005 trebuie modificat în consecință,
ADOPTĂ
PREZENTUL REGULAMENT:
Articolul 1
Regulamentul (CE) nr.
2187/2005 se modifică după cum urmează:
(1)          La
articolul 26, alineatul (5) se înlocuiește cu următorul text:
„(5) În cazul în care
concluzionează că măsurile nu respectă condițiile
stabilite la alineatul (1), Comisia adoptă o decizie de punere în aplicare
prin care cere statului membru să le retragă sau să le
modifice”.
(2)          Articolul
28 se elimină.
(3)          Articolul
29 se înlocuiește cu următorul text:
„Articolul 29
Modificarea apendicelor 1 și 2 de la anexa II
Comisia
este împuternicită să adopte acte delegate în conformitate cu
articolul 29a pentru a modifica sau completa apendicele 1 și 2 de la anexa
II prin adaptarea specificațiilor uneltelor:
(a)     la
modificările selectivității;
(b)     la
îmbunătățirea cunoștințelor tehnice asupra noilor
materiale din care sunt realizate uneltele;
(c)     la
modificările legate de greementul uneltelor care
îmbunătățesc selectivitatea acestora”.
(4)          Se
inserează articolul 29a cu următorul text:
„Articolul 29a
Exercitarea delegării
1. Se conferă
Comisiei competența de a adopta acte delegate, sub rezerva
condițiilor prevăzute în prezentul articol.
2. Delegarea de
competențe menționată la articolul 29 se conferă pentru o
perioadă de timp nedeterminată.
3. Delegarea
competențelor menționată la articolul 29 poate fi revocată
în orice moment de Parlamentul European sau de Consiliu. Decizia de revocare
pune capăt delegării de competențe specificate în cuprinsul
său. Decizia produce efecte din ziua următoare datei publicării
în Jurnalul Oficial al Uniunii Europene sau de la o dată ulterioară
menționată în cuprinsul său. Decizia nu aduce atingere
valabilității actelor delegate care sunt deja în vigoare.
4. De îndată ce
adoptă un act delegat, Comisia îl notifică simultan Parlamentului
European și Consiliului.
5. Un act delegat adoptat
în temeiul articolului 29 intră în vigoare numai dacă nici
Parlamentul European și nici Consiliul nu au formulat obiecții în
termen de două luni de la data la care le-a fost notificat actul respectiv
sau dacă, înainte de expirarea acestui termen, Parlamentul European
și Consiliul au informat Comisia că nu vor formula obiecții.
Termenul respectiv se prelungește cu două luni la inițiativa
Parlamentului European sau a Consiliului”.
Articolul 2
Prezentul regulament
intră în vigoare în a douăzecea zi de la data publicării în Jurnalul
Oficial al Uniunii Europene.
Prezentul
regulament este obligatoriu în toate elementele sale și se aplică
direct în toate statele membre.
Adoptat la Bruxelles,
Pentru
Parlamentul European                      Pentru Consiliu
Președintele                                                  Președintele
[1]               
[2]               JO L 349, 31.12.2005, p. 1.